《鼓山限韵一首》
明代·黄衷

立马长松傍午原，仍看青霭逗云根。钟声细认林端梵，草色平连石上樽。

泉迸灵源萦古涧，茗酣春味破新园。兹游况是初晴后，徙倚天风瞰海门。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。